ΓΡΑΠΤΗ ΕΡΩΤΗΣΗ E-0347/00

υποβολή: Jaime Valdivielso de Cu (PPE-DE) προς την Επιτροπή

(14 Φεβρουαρίου 2000)

Θέμα: Εμπόριο

Οι γάλλοι οδηγοί φορτηγών αυτοκινήτων ξεκίνησαν μια διαματρυρία η οποία, μεταξύ άλλων, περιλαμβάνει και τη διακοπή της κυκλοφορίας στους κυριότερους άξονες οδικών μεταφορών της χώρας αυτής. Η στάση αυτή αποτελεί κατάφωρη παραβίαση μιας απο τις αρχές της Ευρωπαϊκής Ένωσης, δηλαδή της ελεύθερης διακίνησης εμπορευμάτων, και έχει ιδιαίτερα αρνητικές επιπτώσεις στην Ισπανία, τα προϊόντα της οποίας διέρχονταιποχρεωτικά από το γαλλικό έδαφος.

Θα μπορούσε η Επιτροπή να αναφέρει ποιά μέτρα πρόκειται να λάβει για να εγγυηθεί την ελεύθερη διακίνηση εμπορευμάτων στην Ευρωπαϊκή Ένωση;

Ποιές κυρώσεις προβλέπει η Ευρωπαϊκή Επιτροπή για την τιμωρία τέτοιου είδους συμπεριφορών;

Ποιές αποζημιώσεις προβλέπονται για τις ζημιωθείσες επιχειρήσεις;

Απάντηση του κ. Bolkestein εξ ονόματος της Επιτροπής

(27 Μαρτίου 2000)

Το αξιότιμο μέλος του Ευρωπαϊκού Κοινοβουλίου θέλησε να επιστήσει την προσοχή της Επιτροπής στις σημαντικές οικονομικές επιπτώσεις που έχουν οι αποκλεισμοί συνόρων τους οποίους πραγματοποίησαν οι γάλλοι οδηγοί φορτηγών αυτοκινήτων κατά τις τελευταίες εβδομάδες.

Η Επιτροπή επιθυμεί να επισημάνει ότι, σύμφωνα με το κοινοτικό δίκαιο, εναπόκειται στα κράτη μέλη να λαμβάνουν, σε τέτοιες περιπτώσεις, όλα τα απαραίτητα και αναλογικά μέτρα για να αποκαθιστούν την ελεύθερη κυκλοφορία των εμπορευμάτων στην επικράτειά τους. Η Επιτροπήπενθυμίζει επίσης ότι βαρύνει τα κράτη μέλη η επανόρθωση των ζημιών πουπέστησαν ιδιώτες λόγω παραβάσεων του κοινοτικού δικαίου που μπορούν να καταλογιστούν στα συγκεκριμένα κράτη μέλη.

Επιπροσθέτως, μετά τη θέση σε ισχύ του κανονισμού (ΕΚ) αριθ. 2679/98 του Συμβουλίου της 7ης Δεκεμβρίου 1998 για τη λειτουργία της εσωτερικής αγοράς σε σχέση με την ελεύθερη κυκλοφορία των εμπορευμάτων μεταξύ των κρατών μελών(1), η Επιτροπή διαθέτει ένα μέσο που της επιτρέπει, στο πλαίσιο των αρμοδιοτήτων της, να παρεμβαίνει άμεσα σε παρόμοιες καταστάσεις. Πρέπει επίσης να επισημανθεί ότι ο εν λόγω κανονισμόςποχρεώνει τα κράτη μέλη να ενημερώνουν την Επιτροπή για τις ενέργειες ιδιωτών οι οποίες είναι πιθανόν να επηρεάσουν σοβαρά την ελεύθερη κυκλοφορία των εμπορευμάτων.

Η Επιτροπή επιθυμεί να ενημερώσει τον αξιότιμο βουλευτή ότι, όσον αφορά τη διένεξη της 31ης Ιανουαρίου 2000 και της 1ης Φεβρουαρίου 2000, οι γαλλικές αρχές απηύθυναν στην Επιτροπή, την Παρασκευή 28 Ιανουαρίου 2000, ενημερωτικό σημείωμα με το οποίο δεσμεύονταν να διασφαλίσουν την όσο το δυνατόν πληρέστερη και ταχύτερη ενημέρωση των ευρωπαίων εταίρων τους και να διευκολύνουν την ελεύθερη κυκλοφορία των εμπορευμάτων, σεβόμενες, παράλληλα, το δικαίωμα απεργίας των εργαζομένων.

Πάντοτε στο πλαίσιο του προαναφερθέντος κανονισμού, τη Δευτέρα 31 Ιανουαρίου 2000, η Επιτροπή ζήτησε από τις γαλλικές αρχές περισσότερες πληροφορίες για τη διένεξη και για τα μέσα που προβλέπεται να εφαρμοστούν για την αποκατάσταση της ελεύθερης κυκλοφορίας.

Στην απάντηση που έδωσαν την 1η Φεβρουαρίου 2000, οι γαλλικές αρχές παρέσχαν τις εν λόγω πληροφορίες, διευκρινίζοντας κυρίως ότι δόθηκαν οδηγίες στις δυνάμεις επιβολής της τάξης, ώστε να προβλέψουν τις ενδεικνυόμενες παρακάμψεις οδών και να δώσουν τις κατάλληλες πληροφορίες στους ενδιαφερομένους. Αναφέρουν επίσης ότι πρόκειται να ληφθούν μέτρα ώστε οι ενδεχόμενες αιτήσεις αποζημίωσης να μπορέσουν να εξεταστούν σε μεταγενέστερο στάδιο, δυνάμει του άρθρου L.2216-3 του Γενικού κώδικα για τις αρχές τοπικής αυτοδιοίκησης.

Η Επιτροπή επιθυμεί να επιστήσει την προσοχή του αξιότιμου βουλευτή στο γεγονός ότι τα οδοφράγματα που τοποθετήθηκαν κατά τις τελευταίες διενέξεις αποσύρθηκαν σε σχετικώς συντομότερα χρονικά διαστήματα σε σχέση με αντίστοιχες περιπτώσεις στο πρόσφατο παρελθόν. Η Επιτροπή εκτιμά ότι η εφαρμογή του κανονισμού (ΕΚ) αριθ. 2679/98, σε συνδυασμό με τις ενέργειες στις οποίες προέβησαν, από την πλευρά τους, οι ενδιαφερόμενοι οικονομικοί φορείς, συνέβαλαν ασφαλώς στο αποτέλεσμα αυτό.

(1) ΕΕ L 337 της 12.12.1998.